คปภ.คุมเข้มดูพฤติกรรมบริษัทประกัน
คปภ.สั่งประกันรายงานพฤติกรรมการตลาดของแต่ละบริษัท ค่าสินไหมยันเรื่องร้องเรียน
29 ต.ค. 2565

คปภ.สั่งประกันรายงานพฤติกรรมการตลาดของแต่ละบริษัท ค่าสินไหมยันเรื่องร้องเรียน
แหล่งข่าวจากสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ทาง คปภ.ได้ออกคำสั่งให้ทั้งบริษัทประกันชีวิตและบริษัทประกันวินาศภัยต้องจัดทำรายงานข้อมูลเกี่ยวกับพฤติกรรมทางการตลาดของแต่ละบริษัทและส่งให้ คปภ.พิจารณา เพื่อให้ได้ข้อมูลสำหรับการติดตามและวิเคราะห์พฤติกรรมทางการตลาด สำหรับธุรกิจประกันภัยได้อย่างมีประสิทธิภาพ 
ทั้งนี้ บริษัทประกันต้องรายงานเรื่องเกี่ยวกับการจ่ายค่าสินไหมทดแทนตามเงื่อนไขกรมธรรม์ทั้งที่มีการจ่ายและไม่มีการจ่าย เรื่องการต่อสู้คดีระหว่างลูกค้าหรือบุคคลภายนอกกับบริษัททั้งในชั้นศาลและอนุญาโตตุลาการ รวมถึงเรื่องการร้องเรียนของลูกค้าทั้งที่เกี่ยวกับสัญญาประกันภัยและพฤติกรรมของพนักงานบริษัท 
“เรากำหนดลงไปถึงเรื่องการร้องเรียนที่เกี่ยวข้องกับการโฆษณาเกินจริงที่ทำให้ลูกค้าเข้าใจผิดจนส่งผลให้ลูกค้าซื้อประกัน การปลอมแปลงเอกสารตัวแทนหรือนายหน้าและการบริการล่าช้า แม้แต่เรื่องการไม่นำส่งเบี้ย หรือไม่นำส่งเงินผลประโยชน์ให้ลูกค้า” แหล่งข่าวเปิดเผย